UREDBA KOMISIJE (EU) 2018/1480

z dne 4. oktobra 2018

o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku ter popravku Uredbe Komisije (EU) 2017/776

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1), ter zlasti člena 37(5) in člena 53(1) Uredbe,

ob upoštevanju naslednjega:

(1) Tabela 3.1 v delu 3 Priloge VI k Uredbi (ES) št. 1272/2008 vsebuje seznam usklajene razvrstitve in označitve nevarnih snovi na podlagi meril iz delov 2 do 5 Priloge I k navedeni uredbi.

(2) Predlogi za uvedbo usklajenih razvrstitev in označitev nekaterih snovi ter posodobitev ali črtanje usklajenih razvrstitev in označitev nekaterih drugih snovi so bili v skladu s členom 37 Uredbe (ES) št. 1272/2008 poslani Evropski agenciji za kemikalije. Na podlagi mnenj o navedenih predlogih, ki jih je izdal Odbor za oceno tveganja (RAC) pri Agenciji, ter na podlagi pripomb zainteresiranih strani je primerno uvesti, posodobiti ali črtati usklajene razvrstitve in označitve nekaterih snovi.

(3) Direktiva Sveta 67/548/EGS (2) in Direktiva 1999/45/ES Evropskega parlamenta in Sveta (3) sta bili razveljavljeni z učinkom od 1. junija 2015. Zaradi tega je bil del 3 Priloge VI k Uredbi (ES) št. 1272/2008 spremenjen z Uredbo Komisije (EU) 2016/1179 (4) z odstranitvijo tabele 3.2. Ta sprememba je začela veljati 1. junija 2017. Priloga VI k Uredbi (ES) št. 1272/2008 je bila dodatno spremenjena z Uredbo Komisije (EU) 2017/776 (5) s črtanjem sklicev na tabelo 3.2, s spremembo sklicev na tabelo 3.1 v sklice na tabelo 3 in s črtanjem sklicev na razveljavljene direktive. V skladu s členom 2(2) Uredbe (EU) 2017/776 bi se morala večina navedenih sprememb začeti uporabljati od 1. junija 2017, medtem ko je bilo za druge spremembe navedeno, da se začnejo uporabljati od 1. decembra 2018. Vendar pa člen 2(2) po pomoti ni navedel dve nadaljnji spremembi, ki bi se morali začeti uporabljati od 1. junija 2017, vključno zlasti s spremembo imena tabele s „tabele 3.1“ na „tabelo 3“. Drugi pododstavek člena 2(2) Uredbe (EU) 2017/776 bi zato bilo treba popraviti in vključiti sklic na navedeni spremembi. Ta popravek, čeprav vpliva na začetek uporabe dveh sprememb za nazaj, ne vpliva na pravice in dolžnosti proizvajalcev, uvoznikov in nadaljnjih uporabnikov ali ponudnikov.

(4) Uredba (EU) 2017/776 je spremenila tudi Prilogo VI k Uredbi (ES) št. 1272/2008, tako da je v tabeli 3.1 dodala usklajene vrednosti „ocene akutne strupenosti“ (ATE) kot del informacij v zvezi z razvrstitvijo in označitvijo nekaterih snovi za namene razvrščanja zmesi. ATE, ki je bil uveden za nikotin, je bil izražen v mg/kg. Namesto tega pa bi za namene pojasnitve, kako razvrstiti zmesi, ki vsebujejo nikotin, ATE za oralno in dermalno izpostavljenost nikotinu moral biti izražen kot „mg/kg telesne teže“ (6). Na enak način bi morale biti izražene tudi druge snovi ATE, in sicer kolekalciferol, 1,2-dihidroksibenzen in pinoksaden. Poleg tega bi bilo treba v naslovu predzadnjega stolpca tabele 3.1 dodati opombo, ki ponazarja pomen mg/kg tt.

(5) Priloga k Uredbi Komisije (EU) 2018/669 (7) zagotavlja prevod imen snovi, vključenih v tabelo 3.1 Priloge VI k Uredbi (ES) št. 1272/2008. Posledično bi bilo treba naslov v drugem stolpcu navedene tabele, ki se trenutno nanaša na „mednarodno kemijsko opredelitev“, spremeniti tako, da se upošteva izguba mednarodne narave „mednarodne kemijske opredelitve“, ko se bo začela uporabljati uredba, ki v svoji Prilogi VI zagotavlja njihov prevod. Zaradi doslednosti bi morala ta sprememba začeti veljati ob začetku veljavnosti prevoda imen v Prilogi VI. Novi naslov bi moral odražati terminologijo, uporabljeno v členu 18 Uredbe (ES) št. 1272/2008.

(6) Skladnost z novimi ali posodobljenimi usklajenimi razvrstitvami se ne bi smela zahtevati takoj, ker bodo dobavitelji potrebovali določeno obdobje za prilagoditev označevanja in pakiranja snovi in zmesi novim ali pregledanim razvrstitvam ter prodajo obstoječih zalog. Navedeno obdobje bodo dobavitelji potrebovali tudi za prilagoditev in uskladitev z drugimi zakonodajnimi obveznostmi, ki izhajajo iz novih ali posodobljenih usklajenih razvrstitev, kot so na primer določene v členu 22(f) ali členu 23 Uredbe (ES) št. 1907/2006 Evropskega parlamenta in Sveta (8), v členu 50 Uredbe (EU) št. 528/2012 Evropskega parlamenta in Sveta (9) ali členu 44 Uredbe (ES) št. 1107/2009 Evropskega parlamenta in Sveta (10).

(7) Uredbo (ES) št. 1272/2008 bi bilo zato treba ustrezno spremeniti.

(8) V skladu s prehodnimi določbami Uredbe (ES) št. 1272/2008, ki omogočajo zgodnejšo prostovoljno uporabo novih določb, bi moralo biti dobaviteljem omogočeno, da nove in posodobljene usklajene razvrstitve uporabijo že pred datumom začetka uporabe navedenih novih in posodobljenih razvrstitev ter prostovoljno ustrezno prilagodijo označevanje in pakiranje.

(9) Ukrepi iz te uredbe so v skladu z mnenjem odbora, ustanovljenega s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1 Sprememba Uredbe (ES) št. 1272/2008 Priloga VI k Uredbi (ES) št. 1272/2008 se spremeni, kakor je določeno v Prilogi k tej uredbi.

Člen 2 Popravek Uredbe (EU) 2017/776 V Uredbi (EU) 2017/776 se drugi pododstavek člena 2(2) nadomesti z naslednjim: „V Prilogi se točka 1, točka 2 in odstavki (a), (b) in (c) točke 3 uporabljajo od 1. junija 2017.“

Člen 3 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Točka 1 in odstavek (a) točke 2 Priloge se uporabljata od 1. decembra 2019. Odstavki (b), (c), (d) in (e) točke 2 Priloge se uporabljajo od 1. maja 2020. Z odstopanjem od tretjega odstavka tega člena se lahko snovi in zmesi pred 1. majem 2020 razvrščajo, označujejo in pakirajo v skladu z Uredbo (ES) št. 1272/2008, kot je spremenjena s to uredbo.

Ta uredba je v celoti zavezujoča in se neposredno uporablja v vseh državah članicah. V Bruslju, 4. oktobra 2018 Za Komisijo Predsednik Jean-Claude JUNCKER

(1) UL L 353, 31.12.2008, str. 1.

(2) Direktiva Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (UL L 196, 16.8.1967, str. 1).

(3) Direktiva 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (UL L 200, 30.7.1999, str. 1).

(4) Uredba Komisije (EU) št. 2016/1179 z dne 19. julija 2016 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 195, 20.7.2016, str. 11).

(5) Uredba Komisije (EU) št. 2017/776 z dne 4. maja 2017 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 116, 5.5.2017, str. 1).

(6) Telesna teža.

(7) Uredba Komisije (EU) 2018/669 z dne 16. aprila 2018 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 115, 4.5.2018, str. 1).

(8) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(9) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(10) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).